钦定古今图书集成/明伦汇编/官常典/第581卷 > 李天宠
## 钦定古今图书集成/明伦汇编/官常典/第581卷 > 李天宠

按《明外史张经传》：天宠，孟津人。由御史迁徐州兵备
副使，却倭通州。如皋，起擢右佥都御史，代王忬巡抚
浙江，倭掠绍兴歼焉，赉银币。顷之，贼犯嘉善，围嘉兴，
劫秀水归安。副使陈宗夔战不利，百户赖荣华中炮
死。嘉善知县邓植弃城走，贼入城大掠，复陷崇德，攻
德清，杀裨将梁鹗等。文华谤天宠嗜酒废事，帝遂除”
天宠名，而擢宗宪以代。未几，御史叶恩以倭躙北新
关劾天宠，宗宪亦言其纵寇。帝怒，逮下狱，遂与经同
日死。经先在两广时，以威信结狼、土兵，以故王江泾
之战争效死。经既逮，皆愤恨无斗志。代经者，应城周
珫、衡水杨宜，节制不行，诸军肆焚掠。东南民既苦倭，
复苦兵矣。隆庆初，复经官，谥“襄愍。”珫为户科给事中，
坐谏世宗南幸，谪镇远典史。累官右佥都御史，巡抚
苏、松诸府。疏陈御倭有十，难有三策。经既得祸，即擢
珫兵部右侍郎代之。无所展，会宗宪已代天宠，因欲
夺珫位。文华遂劾珫荐宗宪。帝为夺珫俸，寻勒为民。
珫在官仅三十有四日，而杨宜代宜抚河南，平剧贼。
师尚。诏迁南京户部右侍郎。未几，代珫。时倭势犹盛，
宜为总督。而文华督察军务，威出宜上，易置文武大
吏，惟其爱憎。宜惩经天宠祸，曲意奉之，文华视宜蔑
如也。倭据陶宅，官军久无功。文华遂劾宜，宜以狼兵
徒剽掠，不可用。请募江、浙义勇、山东箭手，益调江浙、
福建、湖广漕卒，河南毛兵。比客兵大集，宜不能驭。川
兵与山东兵私斗，几杀参将。酉阳兵溃于高桥，夺舟
径归苏州。明年正月，文华还朝，请罢宜，以宗宪代。会
御史邵惟中上《失事状》，遂夺宜职闲住。宜在事仅逾
半岁，以谄事文华故得祸。轻倭之躙苏、松也。起嘉靖
二十二年，讫三十九年，其间为巡抚者十人：安福彭
黯，迁南京工部尚书，畏贼，不俟代去，下狱除名。黄冈
方任，上虞陈洙皆未抵任，丁忧，以才不足用，罢而代。
以鄞人屠大山使提督军务，苏松巡抚之兼督军务，
自大山始。阅半岁，以疾免，寻坐失事下诏狱为民。继
之者珫，继珫者曹邦辅，以《文华谮》下诏狱，谪戍。次眉
州张景贤，以考察夺职。次盩厔赵忻，坐金山军变下
狱贬官。次江陵陈锭，数月罢去。次翁大立，当大立时，
倭患已息，而坐恶少年鼓噪为乱，竟罢职。自方任外，
无一不得罪去者。